POZNATI SPELEOLOG PRIJE 31 GODINU OTKRIO JE MASOVNU GROBNICU: ‘I DANAS ME PROGANJA 814 KOSTURA ...‘

Čitavo vrijeme postavljam si pitanje u ime koje to ideologije ili uvjerenja čovjek može raditi takva zvjerstva

Jutarnji list, Vanja Nezirović, 26. srpnja 2020
https://www.jutarnji.hr/vijesti/hrvatska/poznati-spelolog-prije-31-godinu-otkrio-je-masovnu-grobnicu-i-danas-me-proganja-814-kostura-15010256

»Ne mogu zaboraviti ono što hoću, sjećam se onoga što neću! Kada sam prije 25 godina, 22. i 29. siječnja 1989. godine otkrio jamu Jazovku nisam si mogao objasniti dvije stvari. Prva je da postoji u Žumberku takvo stravično mjesto, a druga, da na svijetu postoji takva vrsta "ljudi" koja je to u stanju učiniti. Poklati 475 (tada se vjerovalo da je toliko žrtava) žena, djece, muškaraca bez ijednog suda i pobacati ih u tu jamu ?! Neki su bili mrtvi, neki su bili poluživi, a čak je bilo i živih koji su bačeni na dno ove 30-tak metara duboke jame.

Ćitavo vrijeme postavljam si pitanje u ime koje to ideologije ili uvjerenja čovjek može raditi takva zvjerstva, a još mi je veći upitnik nad glavom kakva to mora biti beskrupulozna zvijer i sa takvim zločinom doživjeti duboku starost? Svaki put kad dođem na Jazovu pokloniti se, uvijek si postavljam ta ista pitanja ...", napisao je u jednom postu na društvenim mrežama Mladen Kuka, karlovački speleolog koji je krajem 90-tih prvih otkrio jamu iz koje su tek protekli tjedan izvučeni posmrtni ostaci 814 žrtava masovnog ubojstva tijekom i nakon završetka Drugog svjetskog rata. Njihova identifikacija neće biti moguća s obzirom na stanje posmrtnih ostataka, ali moći će se, kako nam je rekao ministar branitelja Tomo Medved, najvjerojatnije utvrditi spol i dob stradalnika.

Kuka  se još kao 13 godišnjak, kaže, počeo baviti speleologijom, a sredinom 70-tih je u lokalnom karlovačkom kafiću prvi put čuo za priču o stravičnoj jami, smještenoj nedaleko od mjesta Sošice.

»Te 1975. tu glasinu mi je tada ispričao pripiti lokalac. Rekao je: 'Kupčina je tada krvava tekla'", prisjetio se Kuka, dodajući da su ljudi inače skloni mistificirati priče povezane sa špiljama i jamama pa mu se to učinio kao nemoguće jer je ta riječica prilično udaljena od mjesta Sošice.

Ali u njemu se tada probudio crv sumnje.

»Počeo  sam se raspitivati o toj jami, no ljudi nisu baš bili pričljivi. Ipak je to bilo u bivšoj državi, svi koji su nešto znali, ponavljali su: 'nemoj o tome', 'nije vrijeme', 'tamo je to negdje, ali nemoj'. Nije mi bilo druge nego da Žumberak počnem sistematski istraživati, doslovce kamen po kamen. Nije me furala ni politika, niti išta drugo, samo čista radoznalost", prisjeća se Kuka.

Mladen  Kuka s velečasnim Ivanom Vučakom

Godine su prolazile, a Kuka bi svako malo na Žumberak u potragu.

»Svima sam već postao dosadan, ali to me proganjalo, nisam mogao odustati, postalo mi je opsesija. Pretraživao sam vrtaču po vrtaču, kamen po kamen, a Žumberak tada nije bio baš tako raskrčen kao danas", priča Kuka.

Međutim, glasina je s godinama dobijala sve čvršće obrise, u međuvremenu je s više strana Kuka načuo da bi takva jama trebala postojati, ali nitko ništa konkretno nije znao.

»I inače u životu kad mi netko kaže: 'nemoj, ne možeš', baš onda potegnem", dodaje. Tako je bilo i ovaj put.

Kuka nije odustao sve do 1989. godine, točnije 22. siječnja, četrnaest godina nakon što je sredinom 70-tih prvi put načuo neku informaciju o toj stravičnoj jami.

Bio je, prisjeća se, izuzetno lijep i topao dan za mjesec siječanj.

»Krenuo sam s ekipom na Žumberak, po ne znam koji put. Sjećam se da je bilo toliko lijepo da smo svi bili u kratkim rukavima. I po ne znam koji put parkirali smo na ugibalištu i krenuli u potragu. Svako na svoju stranu, trajalo je to neko vrijeme, ostatak ekipe je već odustao, zvali su me na pivu, stajali su uz auto i pričali, više im se nije dalo. Ali mene kao da je nešto vuklo, nisam želio odustati, sjeo sam se u jednom trenutku da odmorim, na neki kamen i već sam pomislio krenuti nazad kad sam ispred sebe ugledao rupu na kojoj je bio naglavljen drugi poveći kamen. Pružio sam ruku, pažljivo, da me ne bi ugrizao neki jazavac, kad sam osjetio strujanje zraka, bacio sam kamenčić ... Postalo je jasno da je ispod špilja", priča Kuka.

Ali ni to još ništa nije značilo, nastavlja, jer i ranije su nalazili špilje.
»Probao sam maknuti taj kamen, ali nije išlo, pa sam otišao po ostatak ekipe. Uspjeli smo taj dan maknuti kamen, ali ljestve nisu bile dovoljno duge, spustili smo se dole, ali nije bilo dovoljno", opisuje Kuka. Tjedan dana kasnije, 29. siječnja, Kuka se vratio na lokaciju. Vrijeme je tada bilo znatno ružnije, ali ponijeli su više opreme.

»Taj dan smo se spustili i ugledali užas. Čovjek se neobično osjeća kad ugleda tako nešto, kad ugleda hrpetinu kosti. Obuzeo me neki tupi osjećaj od te nepregledne količine lubanja, ruki, bedrenih kosti, žica, štaka ... Bili smo šokirani, ne zbog straha, nego ... Nitko ne zaslužuje ovakav kraj", kaže Kuka kojem je takav pronalazak u bivšoj državi ubrzo postao teret.
»Krenula su šuškanja, čak me u to vrijeme nazvao neki nepoznati čovjek, kako bi mi predložio da odemo nas dvojica, sami na Velebit, jer da on zna za još jednu jamu ... Ne znam kako bi se to završilo, ali sigurno ne dobro za mene", prisjeća se Kuka.
U međuvremenu je počeo rat, priča o jami pala je drugi plan.

Međutim, početkom 90-tih, navodi povjesničarka Blanka Matković u znanstvenom članku objavljenom 2011. pod nazivom Odvođenje i likvidacije ranjenih pripadnika hrvatskih oružanih naga (HOS) iz zagrebačkih bolnica u svibnju i lipnju 1945. kroz arhivsko gradivo državnog arhiva u Zagrebu, na zločin na toj lokaciji ukazao je Branko Mulić iz Zagreba, nekadašnji pripadnik Jugoslavenske armije koji je početkom svibnja 1945. došao u Zagreb sa Štabom X.

»Kraj rata dočekao je u postrojbama KNOJ-a, pa je odmah po proglašenju završetka ratnih sukoba poslan u tadašnju zagrebačku OZNA-u III. na 'Trgu N' (današnji Trg žrtava fašizma). Prema Mulićevom svjedočenju, nekoliko dana po dolasku odnosno sredinom svibnja, pozvao ga je partijski sekretar i u prisustvu još triju osoba upitao ima li vozačku dozvolu, s objašnjenjem da je izabran za sutrašnji specijalni zadatak. Dobio je također nalog da pripremi autobus s dvadesetak mjesta, kako na putu ne bi bilo tehničkih problema. U izjavi za Radio Sljeme 1990. godine, Mulić je izjavio da su na  sastanku bili nazočni Joža Brnčić, Slavko Urek, Drago Rafaj te nekoliko oficira KNOJ-a.

Rafaj mu je naredio da pripremi autobus te potpisao zapisnike. Rano ujutro na "Trg N" došla su dva kamiona i petnaestak vojnika KNOJ-a, pa se kolona vozila, u kojoj su bili i Mulićev autobus te džip s rukovoditeljima akcije, uputila do bolnice Sv. Duh gdje su ranjenici ukrcani u autobus i kamione. Prema Mulićevom sjećanju, ukupno je ukrcano oko pedeset ranjenih pripadnika Hrvatskih oružanih snaga (HOS).

Dok je trajao ukrcaj, Mulić je čuo objašnjenje jednog od voditelja akcije da se ranjenici voze u drugu bolnicu. Na mjestu zbivanja vidio je i Marijana Cvetkovića. Da je akcija za nalogodavce bila iznimno važna, potvrđuje činjenica da je nakratko ukrcaj kontrolirao i jedan nadređeni, no on se, očito zadovoljan, nije dugo zadržao. Kolona je potom krenula na put i oko podneva stigla u selo Sošice te se odmah uputila do jame.

Vozila su parkirana na livadi, a ranjenici iskrcani. Prema Mulićevim navodima, operacija je započela bez odugovlačenja. Dvojica vojnika iz džipa zauzeli su mjesta s lijeve i desne strane jame, na otvoru, tada ne širem od metar i pol i ubijanje je počelo. Nemoćne ranjenike vojnici su, na očigled sviju, jednog po jednog dovlačili do jamskog otvora gdje ih je čekao metak u potiljak. U ponor su bacani pojedinačno.

Mulić  tvrdi da je kraj jame vidio Dragu Rafaja s pištoljem u ruci, a pokraj njega bio je i Živko Vujčić. Po povratku u Zagreb, Mulić je razgovarao s nadređenim i zamolio da ga oslobodi sutrašnjeg nastavka akcije. Nadređeni je odgovorio: "Pa Branko, to su neprijatelji", na što mu je Mulić odgovorio: „Za mene je neprijatelj onaj tko ima uperenu pušku, a ovo su bespomoćni ljudi“. Mulić je zaprijetio da će se ubiti budu li ga prisiljavali da nastavi s vožnjom u Sošice.

Zahvaljujući prijateljstvu sa šefom, Mulić je ipak oslobođen zadatka. Vjerovao je da je akcija nastavljena tjednima nakon toga, jer je svakog dana viđao kamione koji su dolazili na "Trg N". Prema njegovom sjećanju, jedan od egzekutora potpisao je popis utovarenih ranjenika.
Arhivski dokumenti potvrđuju važnu ulogu X. korpusa, koji je po ulasku u Zagreb “dobio zadatak da se stavi na raspoloženje Komandi Grada Zagreba zajedno sa Zagrebačkom brigadom KNOJ-a, u cilju uspostave i održavanja reda u samom gradu”, navodi povjesničarka Matković u svom radu.
Krajem 90-ih jamu je pregledala još jedna skupina speleologa, predvođena patologom prof. dr. Zdravkom Danilovićem. Tada su pokušali prebrojati ubijene te su došli do brojke od 477 žrtava. Povjesničarka Matković u svom radu navodi da se prema popisima sačuvanim po zagrebačkim bolnicama mogu identificirati osobni podaci za čak 4791 bolesnika zagrebačkih bolnica te u svojem znanstvenom radu objavljuje ime, prezime, godinu rođenja, mjesto rođenja, bračno stanje, vjersku pripadnost, vojni čin i dan prijama u bolnicu za sve njih. Jazovka je, navodi dalje, samo jedno od mjesta gdje su bacani pobijeni ratni zarobljenici - pacijenti zagrebačkih bolnica. Radi prikrivanja dokaza pobijen je i dio osoblja bolnica, navodi povjesničarka Matković.

»Kolega Stipo Pilić i ja smo od 2008. do 2011. surađivali na projektu Hrvatskog državnog arhiva o hrvatskim žrtvama likvidiranima od strane komunističkog režima krajem rata i u prvim mjesecima rata.

U tom  razdoblju smo istraživali u svim hrvatskim i slovenskim arhivima te smo pripremili veći broj izvješća i 11 opširnih elaborata koji su proslijeđeni u DORH. Jedan od njih je bio Jazovka. Jedan je bio Kočevski rog i na temelju tog elaborata dala sam iskaz pred Županijskim sudom u Zagrebu u istrazi protiv Sime Dubajića prije nego što je umro, no to je bilo jedino što se tada pokrenulo. Ostali podaci su završili vjerojatno u nečijoj ladici”, govori povjesničarka Matković.

Uputila je, kaže, protekli tjedan e-mail Ministarstvu branitelja s pitanjem imaju li oni te elaborate na raspolaganju.
“... Jer valja koristiti ono što već postoji i nastaviti daljnju istragu umjesto da eventualno ponavljaju već odrađeni posao. Zasad mi nisu odgovorili. Bilo bi normalno da taj ured u Ministarstvu ima na raspolaganju i podatke nekadašnje saborske komisije i naše podatke i one na kojima je radio ured koji je bio osnovan 2011. ili tu negdje jer riječ je o golemoj količini podataka koji zajedno mogu olakšati daljnje istrage”, smatra povjesničarka Matković.

Kuka je, pak, godinama pokušavao nadležne pridobiti da na neki način zaštite to područje i sam ulaz u jamu jer je primijetio da ljudi unutra bacaju smeće, čak je i sam nekoliko puta silazio u jamu i čistio je od boca, zastava, smeća ...

„Pisao sam predsjednici Kolindi Grabar Kitarović, Ministarstvu ... Godine su prolazile, ali ono što posebno užasava jest da se ta jama nalazi na sat vremena od Zagreba, a ni jedan premijer, ni predsjednik nisu došli do Jazovke. Zato sam lani 14. kolovoza organizirao u jami molitveni obred sa župnikom župe Presvetog Trojstva u Krašiću, velečasnim Ivanom Vučakom.

Smatrao sam da je to nešto što mogu učiniti samostalno, što je u mojoj mogućnosti”, objašnjava Kuka, koji je u postupku ekshumacije posmrtnih ostataka ovih dana imao savjetničku ulogu.

Kaže da je to radila ekipa od 20-ak stručnjaka te da se radilo na stručan i sistematičan način.

“Vojska je punila vreće kostima koje su izvlačili te ih nosili na stol i razvrstavali kako bi bile poslane na sudsku medicinu. Živio sam s tom jamom jedan veliki komad svog života i za mene je na neki način ovo rješenje misterija. Još da se te žrtve dostojanstveno pokopaju ...”, kaže Kuka.

Ministar Tomo Medved dodaje da je jama Jazovka dosad najveće nalazište.

“Postupak ekshumacije bio je izuzetno težak jer se radi o jami uskog prolaza, ali speleološke ekipe su odradile odličan posao”, dodao je ministar.

Ovo istraživanje provela je Uprava za zatočene i nestale Ministarstva branitelja, a ekshumacija je počela u ponedjeljak 13. srpnja i trajala je tjedan dana.

“Na temelju posmrtnih ostataka pokušat ćemo utvrditi spol i dob žrtava jer identifikacija neće biti moguća”, rekao je Medved i dodao da će se poslije sagraditi dostojanstvena grobnica za žrtve.

Za zločin otkriven u jami Jazovka nikad nitko nije procesuiran ni osuđen.

***
Ministarstvo hrvatskih branitelja priopćilo je u utorak da su iz jame Jazovke na području Žumberka izvađeni posmrtni ostaci najmanje 814 osoba te da se odmah po završetku ekshumacije pristupilo utvrđivanju minimalnog broja žrtava (MNI) temeljem brojanja bedrenih kostiju.

"Proteklog tjedna, od ponedjeljka 13. do petka 17. srpnja 2020., Ministarstvo hrvatskih branitelja provelo je zahtjevne i složene terenske aktivnosti na području općine Žumberak. One su uključivale speleološko istraživanje i ekshumaciju posmrtnih ostataka iz jame Jazovka te probna iskapanja s ciljem utočnjavanja druge jame Jazovka", priopćilo je ministarstvo.

Navode da se prvi put od otkrića postojanja jame Jazovka sustavno i po svim pravilima struke pristupilo ekshumaciji posmrtnih ostatka žrtava iz speleološkog objekta.

"Iz jame Jazovke, u pet intenzivnih radnih dana, izvađeni su posmrtni ostaci najmanje 814 osoba te se odmah po završetku ekshumacije pristupilo utvrđivanju minimalnog broja žrtava (MNI) temeljem brojanja bedrenih kostiju", stoji u priopćenju. 

Prema prikupljenim saznanjima nadležnih međuresornih službi, radi se o žrtvama Drugog svjetskog rata i poslijeratnog razdoblja, a prema iskazima svjedoka, žrtve su u jamu bacane u više navrata, nakon bitke za Krašić 1943. godine te nakon završetka rata 1945. godine.

Iz ministarstva navode da su paralelno s ovim aktivnostima temeljem prikupljenih saznanja nadležnih međuresornih službi provedena probna iskapanja s ciljem uočavanja moguće druge lokacije.

"S obzirom na prikupljena saznanja i iskaze ljudi o zabetoniranom otvoru moguće druge jame, pristupilo se pregledu terena na četiri mikrolokacije u neposrednoj blizini Jazovke probnim iskapanjima, međutim nalazom nisu potvrđena saznanja", poručili su dodavši da će ministarstvo nastaviti s daljnjim prikupljanjem saznanja koja mogu biti od koristi u budućem operativnom radu na terenu.

Tijekom terenskih istraživanja savjetodavnu potporu Ministarstvu hrvatskih branitelja na terenu dao je i Mladen Kuka, speleolog koji je 1989. otkrio jamu Jazovku te kroz sve ove godine prikupljao vrijedna saznanja o grobištu.

Pronađeni posmrtni ostaci iz Jazovke bit će prevezeni na Zavod za sudsku medicinu i kriminalistiku Zagreb gdje će se provesti njihova antropološka obrada.

"Zatim slijedi njihovo dostojno i trajno zbrinjavanje čemu će prethoditi zajedničko usuglašavanje oko lokacije izgradnje grobnog mjesta s jedinicom lokalne samouprave, mjesnom župom i udrugama koje njeguju sjećanje kako bi žrtve na dostojanstven način bile pokopane", poručuju iz ministarstva. 

Ministarstvo navodi i da je ekshumacija posmrtnih ostataka iz Jazovke provedena temeljem Zakona o istraživanju, uređenju i održavanju vojnih groblja, groblja žrtava Drugog svjetskog rata i poslijeratnog razdoblja i sudskog naloga izdanog od strane nadležnog Županijskog suda u Zagrebu.

***

„Prizor koji sam ugledao ponukao me da počnem moliti“

https://www.medjugorje-info.com/hr/svjedocanstva/prizor-koji-sam-ugledao-ponukao-me-da-pocnem-moliti
Glas Koncila, Tomislav Vuković, 1. srpanj 2017

Mladen Kuka, speleolog koji se prvi spustio u Jazovku

U ovisnosti o naravi i talentima, životnoj filozofiji i energiji, pogledu na svijet i odnosu prema Bogu te prema svemu stvorenomu, neki ljudi jednostavno »odskaču« iz prosječnosti. Oni su, dakako, »obični«, ljudi određene društvene sredine druže se s njima, znaju za njih, prepoznaju ih na ulici i trgovini, razgovaraju s njima o svagdašnjim temama, dijele s njima zajedničke probleme, pa ipak... nakon kratkoga susreta i nekoliko izgovorenih riječi ostavljaju dojam rijetkih, pomalo čudnovatih, koji su na svoj način nekako »izvan« i »iznad« uobičajenih činjenica, međuljudskih odnosa i konverzacije.
Od Karlovca do Amazone i Kilimanjara

Jedan od njih je i 57-godišnji Karlovčanin Mladen Kuka, pred kojim sugovornik, zbog činjenica i podataka iz njegova doista zanimljiva i burna života, jednako kao i njegova misaonoga promišljanja, ostaje zadivljen, pučki rečeno - »bez daha«. Naime, on je športaš, alpinist, speleolog, planinar, fotograf, snimatelj, suproducent u dokumentarnim televizijskim emisijama, koji je sudjelovao u osnivanju brojnih udruga u rodnom gradu (u nekima od njih obavljao je i niz odgovornih dužnosti): Gorske službe spašavanja, odjela Hrvatske bratske zajednice, Judo kluba, Centra za ekspedicionizam, istraživanje i kulturu »Braća Seljan«, Športskog kluba »Arka«, Mačevalačkoga kluba i Planinarskoga društva. Osim toga član je Hrvatskoga žrtvoslovnoga društva, Hrvatsko-hispanskoga društva u Karlovcu, tajnik Taekwando saveza Karlovačke županije i član Predsjedništva Saveza športova Karlovačke županije. Organizirao je, vodio i sudjelovao u brojnim ekspedicijama: »Kilimanjaro 1979.« u Tanzaniji, »Picos de Europa« u Španjolskoj, »Chimborazo« u Ekvadoru, »Tragom braće Seljan 1998. u Južnu Ameriku« u Čileu, Peruu, Boliviji, Paragvaju, Argentini i Brazilu, »Od Petrograda do Pariza 2000.« u desetak zemalja Europe, uspon na najviši vrh Havajskoga otočja Mauna Kea, »Pacifik - Amazonas 2003.« kroz Amazonu od Iquitosa do Manausa, na najviši vrh Australije - Mt. Kosciuszko u zimskim uvjetima i još puno drugih. Nije zgorega reći da je osvajao mnoge planinske vrhove, od kojih su najznačajniji Chimborazo (6310 m) u Ekvadoru, Cotopaxi (5897 m), najviši aktivni vulkan na svijetu u Ekvadoru, Uhuru (5895 m), najviši vrh Afrike na Kilimandžaru, Chacaltaya (5400 m) u Boliviji i Mont Blanc (4810) u Francuskoj, te mnoge druge.

Rođen je 1958. godine u Karlovcu, gdje je završio osnovnu školu i gimnaziju, studirao je Pravni fakultet u Zagrebu, a diplomirao na Veleučilištu u Karlovcu na agronomskom smjeru »Lovstvo i zaštita prirode«. Zaposlio se i danas radi u tvrtki »Croatia osiguranje« i otac je troje djece. Dakle, idealan je sugovornik o mnoštvu tema, o kojima bi se mogao pisati poduži feljton, ali izravni povod razgovora za »Glas Koncila« njegovo je sudjelovanje u radu Prvoga hrvatskoga žrtvoslovnoga kongresa u Zagrebu g. 1997. kao prvoga istraživača jame Jazovke, poslijeratne masovne grobnice Hrvata na Žumberku.

Pristupačan, razgovorljiv i susretljiv u svom »drugom domu« - Planinarskom domu u prekrasnoj prirodi izvan Karlovca, započeo je svoju »planinarsko-speleološku priču« s posebnim osvrtom na Jazovku. »Bavim se planinarenjem i speleologijom gotovo 45 godina, pa sam zato danas i savezni instruktor za speleologiju. Osnovnu motivaciju za taj svoj poziv, ako se tako može nazvati, vidim u dječačkoj znatiželji jer me uvijek interesiralo ono ili nešto što je bilo nepoznato i što je trebalo istražiti, odgonetnuti i otkriti. Kasnije, kada sam već kao mladić 'srastao s planinarskim čizmama', često sam s prijateljima odlazio u planinarski dom iznad Sošica na Žumberku, koji je bio naše omiljeno sastajalište. Zanimljivo je da su se stariji kolege iz Karlovca, koji je oduvijek bio jako speleološko središte, uvijek nekako orijentirali prema Kordunu i tamošnjim špiljama te su o Jazovki uglavnom šutjeli iako se o njoj barem potiho govorilo. No to je u onodobnim okolnostima bilo i razumljivo. Što se mene tiče prijelomni se događaj zbio negdje g. 1975. tijekom slučajnoga razgovora u sošičkoj gostionici kada mi je domaći sugovornik rekao da tu negdje ima jedna 'grda jama', gdje su nakon Drugoga svjetskoga rata ubijali! Nije mi, dakako, rekao ni tko je ubijao ni koga su ubijali, nije rekao bilo kakav konkretniji podatak. Iskreno, nisam baš to ozbiljno shvaćao, posebice njegov pomalo mistificirani opis da je rječica Kupčina zbog toga bila svojedobno krvava, a ona je udaljena 15-ak kilometara. No mene je, priznajem, to ipak malo zaintrigiralo, a posebice kada sam se počeo malo raspitivati o toj jami i nailazio na odgovore u stilu: 'Ne bih najradije o njoj' i slično. Shvatio sam da je riječ o zidu šutnje i strahu, i zaključio temeljem više razgovora, jer sam bio uporan, da je riječ o lokaciji između Sošica prema Sopotima.«

U nepisanoj »zabranjenoj zoni«

»Pokušavao sam s domaćim ljudima polako i lukavo, tobože usputno, dobiti nekakav konkretniji podatak o mogućoj lokaciji, ali to nikako nije išlo. Jednoga mi je dana sve dojadilo i odlučio sam s prijateljima istraživati teren, i to metar po metar, pa što bude, ali to je potrajalo jako dugo i bez ikakva uspjeha ili barem naznake. Složili smo se da bi to moglo biti s lijeve strane od Sošica prema Sopotu i usredotočili smo se na tu stranu, što je bilo teško i zbunjujuće, jer treba zaboraviti sadašnju konfiguraciju terena koja je kultivirana. To je tada bila gusta šikara i nepisana 'zabranjena zona'. Nakon nekoga vremena, budući da je ishod bio bezuspješan, išao sam logikom da je jama, možda, s druge, desne strane ceste. I doista na toj smo strani pronašli tri jame, ali u njima nije bilo ničega. Onda su započele priče da je otvor nakon egzekucija bio zabetoniran, što znači ako je na tom otvoru nanesena zemlja i vegetacija, onda je doista naša misija postala 'nemoguća'.

Svaki put sam uvijek čuo nešto novo pa mi je bilo jasno da ipak masovno stratište postoji, premda sam prijateljima speleolozima polako išao na živce jer su mislili da je sve to isprazna priča bez sadržaja. No sve sam više bio siguran da ona postoji, ali sam istodobno i sve više sumnjao da ću je uspjeti pronaći.«

Jeza ili »slap kostiju«

»Tada je došao prijelomni 22. siječnja 1989. Zapamtio sam ga jer je unatoč kalendarskomu dobu bio iznimno topao dan, posebice na Žumberku na velikoj nadmorskoj visini, pa smo bili, vjerovali ili ne, u majicama kratkih rukava. Krenuli smo prema Jazovki, iako to još tada nismo znali, kroz takvo gusto šipražje i grmlje da bismo najradije odmah odustali. No crv sumnje i znatiželje nije nam dao mira. Krenuo sam potaknut i povučen nekakvom nevidljivom silom, uvjeren da sam na pravom putu i - stigao točno do otvora Jazovke! Pojma nisam imao kamo sam došao i gdje se točno nalazim jer jama je bila kao svaka druga s neuglednim i malim ulazom u nju. Osim toga na ulaz je bio navaljen kamen koji ga je djelomično pokrivao. Uzeo sam kamenčić i bacio ga u nepokriveni dio otvora i po zvuku zaključio temeljem nekakva speleološkoga iskustva da je to stvarno nekakva jama. Kamen na otvoru htio sam maknuti, ali bio mi je pretežak pa sam se vratio mojima i jedva sam nagovorio kolege da dođu jer sam im već otprije bio dosadan u svom traženju. Kada smo maknuli kamen, ukazala se rupa otprilike pola metra u promjeru u koju smo bacili speleološke ljestve i počeli se spuštati u nju. Ljestve su bile dužine oko 22 m pa nam je nedostajalo oko 4-5 m do prvoga platoa, što mi u tom trenutku nismo, dakako, mogli znati. Osim toga, nije se uopće ništa vidjelo pa smo odlučili doći kasnije, drugom prilikom. Tako smo se 29. siječnja spustili na otprilike 30-ak metara, došavši do jednoga platoa, od kojega počinje bez pretjerivanja - jeza ili 'slap kostiju' kako sam to nazvao. Odjednom sam se našao u situaciji za koju nikada nisam pretpostavljao da je uopće moguća, niti sam je ikada dotada vidio. Lubanje, bedrene kosti, ručne kosti, naočale, gebis, štake, kopče od remena, češljevi i slično što je ostalo čitavo nakon pola stoljeća. Oni koji u tom trenutku kažu da su zbog velikoga otkrića osjetili veliku radost - lažu. Jednostavno sam želio pobjeći iz takvoga okruženja i želio doći u nekakvu 'normalu'. Gušilo me, počeo sam se znojiti, gubio sam osjećaj za razliku između stvarnosti i nekakva imaginarna svijeta, gledao sam gore u svijetlu točku odakle sam došao i želio tamo što prije stići. Gledao sam kostur kojemu je ruka pod glavom i shvatio da je on bio živ kada je bačen. Prizor koji sam ugledao ponukao me da počnem moliti!«

Danima su umirali živi i ranjeni!

»Vidio sam žice zavezane oko ruku, same gole kosture, lubanje bez prostrijelnih rupa i premda nisam patolog, bila mi je jasna tehnologija ubijanja - žrtva je primljena za kosu, glava je povučena unazad i zatim nož pod vrat. Bilo je, očito, mrtvih, ali po položaju skeleta i onih koji su htjeli doći do otvora, i poluzaklanih i živih. Danima su dolje duboko umirali živi i ranjeni ljudi uz smrad raspadajućih tijela. Kasnije sam čuo od mještana da su se povremeno čule eksplozije, što znači da su egzekutori za svaki slučaj bacali bombe u jamu.

Vraćajući se, bili smo, očekivano, potreseni zbog svega, a ja sam razmišljao da, vjerojatno, tamo više nitko nikada ne će doći. No osjećao sam neko zadovoljstvo u duši, jer ipak sam nešto korisno učinio, izmolio za njih molitvu. Ukratko, bio sam ponosan jer te žrtve nisu ostale izgubljene, potpuno zaboravljene, ostavljene same u vremenu i prostoru, netko ih je ipak 'posjetio' i osvjedočio se o njihovoj tragediji i žrtvi, vidio ih i gotovo pustio suzu nad njima. Istina, jedan mi je kolega poručio dok smo se vraćali iz Sošica preko Radatovića: 'Pa, jesi li pametan, znaš da se zbog toga gubi glava? Što je to čudno u ratu, naši su čistili taj kraj!' Nisam razmišljao o vlastitoj glavi, nego, eto, o ljudskom 'čišćenju'. Čega? Stana, dvorišta, smeća ... Ali riječ je o ljudima!«

»Noževima su klali i bacali u jamu!«

Svjedočanstvo o masovnom stratištu hrvatskih zarobljenika, ranjenika, medicinskih djelatnika i redovnica u jami Jazovki dao je jedan od rijetkih preživjelih - Mijo Samac. Rođen je 23. rujna 1920. u Slavetiću i bio je domobran, pripadnik inženjerske (»opkoparske«) bojne, koja je oko Karlovca podizala utvrde, kopala rovove i slično. Skupa s ostalim zarobljenicima dovezen je do zloglasne žumberačke jame.

»Kada smo došli na predviđeno mjesto, do otvora jame - ponora, Jazovke, zaustavili su kolonu. Magla se počela dizati i tako smo svi gledali strahote neljudskoga postupanja s nama. Meni je Bog dao tu milost da nisam bio među prvima u koloni, nego na njenom začelju, u najzadnjem redu. Netko je od partizanskih vojnika, krvnika, povišenim i važnim glasom izdao zapovijed ili obavijest: 'Sada će početi likvidacija i možete gledati kako se to radi! Kako će biti s prvima, tako će biti i s posljednjim. Ni jedan ne će umaći!' To se uskoro i dogodilo. Nismo drhtali od straha samo mi. Vidio sam drhtanje i nelagodu također kod pojedinih njihovih stražara koji su pazili na nas. Bio je to jezovit čin. Oko pola dva sata otpočelo je klanje i masovno ubijanje. Oni iz prvih redova kolone prvi su zaklani.

Naši neprijatelji nisu htjeli trošiti municiju, a željeli su izbjeći i to da se u naselju čuje pucnjava, pa su noževima klali deset po deset naših ljudi i bacali ih u jamu. Naši su vojnici morali prići ili su bili prisilno dovedeni dvojica po dvojica, vezani, odvojeni po desetinama, i svaki je bio nožem zaklan u vrat. Jedan bi od partizana koljača žrtvu povukao za kosu prema naprijed, a drugi bi joj zabio nož u zatiljak. Neke su ubijali bajunetom.

Nisu odmah bili mrtvi, nego su se po snijegu koprcali i mučili. Sav je snijeg bio krvav. Ja sam bio jako preplašen i stalno sam se molio Bogu da mi pomogne. Koljači su pokraj sebe imali nekoliko ljudi koji su poubijane i polumrtve skupljali i bacali u jamu, a oni bi u međuvremenu klali drugih deset. Bilo je strašno čuti kako bi, kad bi pri bacanju u jamu zapazili da je još neka žrtva živa, govorili jedan drugomu: 'Nek' se unutra koprca, imat' će dovoljno mjesta!'

Uskoro se počela spuštati noć. Preostalo nas je još 20 do 30 živih. Tada se iznenada, iz smjera Sošica, pojavio njihov kurir, jašući na konju. Na komadiću papira donio je nekakvu poruku. Došavši blizu jame zavikao je: 'Prekini! Prekini! Dosta! Što je ubijeno, ubijeno je!' Dok je on to vikao, krvnici su odlučili zaklati još četiri para i govorili su da ih još mogu poklati koliko oni hoće. Kada su prestali, ostalo nas je oko dvanaest osuđenika, šest pari.«

***
Bujica objavila potresno svjedočanstvo Mladena Kuke, speleologa koji je prije 30 godina otkrio Jazovku!

Glasbrotnja.net, 24 lipanj 2019

https://glasbrotnja.net/bujica-objavila-potresno-svjedocanstvo-mladena-kuke-speleologa-30-godina-otkrio-jazovku/
Monstrumi su u jamu bacili ranjenike, sjemeništarce i časne sestre, kada sam ugledao ljudske lubanje s rupama od metaka i kašu ljudskih kostiju, taj strašan prizor, prvo sam izmolio Očenaš – prisjetio se Mladen Kuka, speleolog iz Karlovca, događaja koji je obilježio njegov život, spuštanja u jamu Jazovku – 29. siječnja 1989. godine ...
Kuka je Jazovku pronašao 22. siječnja 1989. godine, nakon punih 14 godina tajne potrage, no na njezino se dno spustio tjedan dana kasnije, jer kod pronalaska uz sebe nije imao adekvatnu opremu. U Jazovki je zatekao 480 leševa ubijenih hrvatskih vojnika, ranjenika, sjemeništaraca i časnih sestara.

MANOLIĆ NAREDIO UNIŠTENJE BOLNIČKIH POPISA NA SVETOM DUHU, KAKO BI PRIKRIO ZLOČIN!

“Ni mrtvima im nisu dali mira, 1990. godine uništili su bolničke popise na Svetom Duhu, kako bi prikrili tragove svojih zločina,” ispričao je u Bujici na Z1 televiziji Mladen Kuka i otkrio tko je prikrivao tragove: “Josip Manolić, Josip Boljkovac i ostali, koji su 90-tih preokrenuli kapute, a imali su nečistu savjest.”

Manolić je čak naredio Vjesniku povlačenje iz prodaje 30.000 komada već tiskane knjige ‘Jazovka’ na kojoj su radili prof. Josip Jurčević, Pavle Vranjican, Davor Butković – Žu i Branko Puzak, ekipa koja je prva u strašnu Jamu ušla s video kamerom.

Bujica je objavila fotografije Kukinog ulaska u Jazovku i Vranjicanijeve video snimke nastale 1990. godine. Na snimkama se jasno vide ljudske lubanje s rupama nastalim od metaka. Kašu ljudskih kostiju uzrokovale su bombe koje su Titovi partizani bacali u jamu, a neki ljudi umirali su danima, u strašnim mukama, pored stotina leševa.

“Mučne scene ... To je bilo jedno halucinantno stanje. Tada sam tek shvatio kuda sam došao. Kada vidite samo jedan leš – užasnete se, ali ovakva količina mrtvih ljudi koji su oko vas, to je strašno,” opisuje speleolog Kuka prizore kojima je svjedočio 29. siječnja 1989. godine: “Riječ je o jami veličine jednog nebodera, nakih 30-ak metara dubine ... Teoretske šanse nije bilo da žrtva iz nje izađe van, ako je slučajno netko i preživio. Po položaju nekih kostura, zaključili smo da je tu bilo živih ljudi! Zamislite gotovo pet stotina ljudi koji se raspadaju ... Neki su živi, poluživi, mnogi od njih već mrtvi ... Najpotresnija scena bila mi je kada sam na jednom platou, pored hrpe kostiju, ugledao kostur čovjeka s rukom pod glavom, okrenutog na bok, iz čega sam zaključio da je sigurno bio živ i da se sam zavukao u tu rupu i tu je na kraju skončao ...”

JAZOVKA I OVČARA – SLIČAN SCENARIJ, POČINITELJI ISTI!

U jednom trenutku nešto mi je počelo zujati u glavi – nastavlja Kuka i prisjeća se što je prvo učinio: – Prisjetio sam se ljudi koji mi se nisu usudili otkriti gdje je Jazovka. Shvatio sam da sam otkrio strogo čuvanu državnu tajnu. Uostalom, nad otvorom u jamu bio je navaljen kamen od 150 kila, koji smo prvo trebali pomaknuti da bi se spustili. Ulaz su zabetonirali, međutim, s godinama je taj beton popustio i pao s otvora u unutrašnjost jame… Unutra su bacali bombe kako bi dokrajčili sve te ljude… To je jedna kaša kostiju pomiješana sa žicom kojom su ih vezali, s bolničkim štakama, vojničkim remenima, naočalama ... Osjećao sam se kao da sam došao u 9. krug pakla i prvo što sam učinio – izmolio sam Očenaš. Pomislio sam – što god čovjek da je napravio u životu, ovakav kraj nitko nije zaslužio ...
Mladen Kuka priznao je u emisiji kako se bojao mogućih problema s tadašnjom milicijom, s obzirom da je još bio komunizam kada je pronašao jamu Jazovku.

U Bujici je emitirana i snimka svjedoka pokajnika Branka Mulića, koji je 1945. bio Oznaš i sudjelovao u odvoženju ranjenika iz zagrebačke bolnice Sveti Duh na Jazovku. Riječ je o sličnom scenariju kakvom su Hrvati svjedočili 1991. godine, kada su ranjenika iz Vukovarske bolnice odvezli na Ovčaru i tamo pobili.

“Vuk dlaku mijenja, ali čud nikada,” rekao je Kuka i nastavio: ”Isto što se dogodilo na Ovčari, odigralo se i na Jazovci. Mogu razumijeti kada netko nekoga ubije u sklopu ratnih aktivnosti, ali vući ljude iz bolnice, ubijati ljude koji su se predali, pobiti časne sestre koje su njegovale ranjenike, likvidirati mlade sjemeništarce koji nisu imali baš nikakve veze s ratom – tko to može?!”

DAVOR BUTKOVIĆ: ŠARANOVA JAMA JE PRAZNA!

Uvijek si postavljam dva pitanja – kakvi to ljudi mogu učiniti i kakvi su to ljudi koji s time mogu živjeti – nastavio je Kuka i dodao – Kako možeš živjeti nakon takvog zločina, ljudskog jauka, masakra?!

U Bujici je objavljena vijest kako je Ministarstvo hrvatskih branitelja proteklih dana podnijelo prijavu policiji zbog osnovane sumnje da na području Žumberka, u blizini jame Jazovke, postoji još jedna jama s posmrtnim ostacima hrvatskih žrtava. Do prijave je došlo temeljem informacija koje je HOZ ‘Jazovka’ prikupio od mještana Sošica. U javljanju u Bujicu sve je potvrdio dr. Josip Jurčević, koji je i sam 1990. ušao u jamu: “U svjedočanstivma koje sam osobno prikupljao, pojednici su nam govorili da postoji još nekoliko jama na tom području. Tražili smo ih mjesecima, ali nitko nam ih nije htio pokazati. Nije isključeno da su se sada stvari promijenile.”

Čim je otkrivena jama Jazovka, beogradska Politika izašla je 1990. godine s tekstom o Šaranovoj jami i “hrpi srpskih kostiju” kod Jadovnog na Velebitu, međutim, ekipa iz Jazovke išla je to provjeriti. Davor Butković – Žu, alpinist iz Zagreba, spustio se krajem 90-ih u Šaranovu jamu, no tamo, za razliku od Jazovke, nije pronašao – baš ništa. To je potvrdio u izjavi za Bujicu: ”U Šaranovoj jami ništa nismo našli! Nula, nula! Prazno, prazno! Zemlja, gotovo. Ništa.”

Butkovićeve riječi u emisiji su potkrijepljene autentičnom snimkom Pavla Vranjicanija iz Šaranove jame.

I dok Pupovac sa ekipom tuguje nad praznom Šaranovom jamom, kod jame Jazovka nema ni dostojanstvenog državnog obilježja – izjavio je Mladen Kuka u emisiji i podsjetio kako je još 2015. godine na to upozorio aktualnu predsjednicu Kolindu Grabar-Kitarović i pozvao je da dođe na Jazovku, međutim, kao i njezini prethodnici Josipović i Mesić – nije došla, “čak ni poskrivečki”.

Na kraju Bujice emitiran je govor pokojnog ministra unutarnjih poslova Ivana Vekića s prve komemoracije kod Jazovke, koja je održana 04. srpnja 1990. godine. Ratni ministar Vekić nad žrtvama je položio hrvatsku zastavu s prvim početnim bijelim poljem na grbu. Uz njega su stajali Tomislav Merčep, general Ivan Tolj, Branimir Glavaš i mnogi drugi ...
***

Predsjednik CEIK-a “Braća Seljan” Mladen Kuka održao predavanje kod jame Jazovke

Branko Obradović, 16. 6. 2019

https://karlovacki.hr/predsjednik-ceik-a-braca-seljan-mladen-kuka-odrzao-predavanje-kod-jame-jazovke/

U subotu u Krašiću održana svetkovina blagdana svetog Vida

Predsjednik CEIK- a “Braća Seljan” Mladen Kuka sudjelovao je u subotu u Krašiću na svetkovini blagdana svetog Vida, na poziv velečasnog Ivana Vučaka, župnika župe Presvetog Trojstva u Krašiću. Hodočašće je započelo okupljanjem u Krašiću, gdje su se okupili hodočasnici iz Vukovine, predvođeni župnikom Đurom Sabolekom, a uz blagoslov biskupa Juraja Jezerinca. Uputili su se na jamu Jazovku, masovnu grobnicu Hrvata, koju je Kuka otkrio 1989. godine, o čemu je hodočasnicima održao predavanje. Zatim su posjetili samostan časnih sestara Bazilijanki, koje su ih toplo dočekale i potom slavili svetu misu u crkvi svetog Vida na Oštrcu.

